Valgdeltagelsen er stadig med pil opad sammenlignet med 2007. Klokken 15 havde 42,9 procent af vælgerne stemt.

Midt på eftermiddagen var tendensen fortsat, at flere vælgere har stemt denne gang til folketingsvalget end ved det seneste folketingsvalg i 2007. Dengang var der næsten 540.000 danskere, der lod valg være valg og blev hjemme på sofaen. Men i dag er der flere end dengang, der er mødt op i valglokalet eller har brevstemt på forhånd. Klokke 15 havde 42,9 procent af de fire millioner stemmeberettigede danskere haft kridtet skoene og sat blyanten til stemmesedlen på et af landets 1434 valgsteder. Det viser en rundspørge, som Ritzau foretager løbende hele valgdagen til en række valgstedet landet rundt. I 2007 var stemmeprocenten klokken 15 kun på 39,7 procent - en forbedring denne gang på indtil videre tre procentpoint I 2007 blev den endelige stemmeprocent på 86,6 procent. Ritzaus undersøgelse omfatter valgsteder med omkring 300.000 vælgere.